Genoa Cricket & Football Club

Genoa Cricket & Football Club Italiako futbol talde zaharrenetakoa da. Genova hirian sortu zen 1893an eta XX mende hasieran Italiako futbol indartsuena izan zen bederatzi Liga irabaziz, azkenengoa 1924ean. Italiako Kopa bet ere badu. Azken hamarkadetan hiriko beste taldea den UC Sampdoriaren itzalean egon da.

Etxeko partidak Stadio Luigi Ferraris berriztuan jokatzen ditu.

 Historia 
 Hasierako urte bikainak 
Taldea Genoa Cricket & Athletic Club izenarekin sortu zen 1893ko irailaren 7an eta batez ere kriketean eta atletismoan aritzen zen, futbola bigarren mailako kirola zen. Futbolaren arrakasta igotzen ari zenez 1897rako kirol garrantzitsuena bihurtu zen eta 1898an Genoa Cricket & Football Club bihurtu zen. Hori nabariagoa izan zen 1898 eta 1904 artean Italiako liga guztiak (bat ezik) irabazi zituenean. Genoa atzerrian partida jokatu zuen lehen taldea izan zen, 1903ko apirilaren 27an FVC Nice-ri 0-3 irabazi zion.

1905erako jadanik beste talde batzuen maila asko igo zen, Juventus FC, AC Milan edo USC Pro Vercelli eta Genoak puntako taldea izaten jarraitzen bazuen ere hamar urte behar izan zituen titulu berri bat eskuratzeko. Azkenengo Ligak 1923 eta 1924 urteetan lortu zituen.

 Genova 1893 Circolo del Calcio 
Gobernu faxistak ez zuen Genoaren izen ingelesa gustuko eta 1928an izena aldatu arazi zioten eta Genova 1893 Circolo del Calcio bihurtu zen. 30. hamarkadan ordea nahiko pattal ibili zen, eta 1934. urtean bigarren mailara jaitsi zen lehen aldiz. 1936an lehen mailara itzuli eta 1937an Italiako Kopa irabazi zuen, bere azken titulua.

 Gerra ostean Alpeetako Kopak 
1945 urtean Bigarren Mundu gerra bukatu eta lehenengo hartu zuen neurria Genoa Cricket & Football Club izena berreskuratzea izan zen. Maila ordea ez zuen berreskuratu eta ordutik aurrera talde apala izan zen.

1959-60 denboraldian bigarren mailara jaitsi zen, baina hurrengo urtean berri igo eta 1962an Alpeetako Kopa irabazi zuen, garai hartan txapelketa garrantzitsua zen italiarrentzat. 1964 urtean berriz lortu zuen Alpeetako Kopa. Pozakl ordea ez zuen asko iraun eta hurrengo urtean berriz jaitsi zen bigarren mailara.

 XXI mendea 
Mende berria Serie C1 (3. mailan) hasi zuen eta 2007 arte ez zuen lortu lehen mailara itzultzerik. Ordutik bertan ari da, pare bat aldiz jaistear ibili bada ere.

 Uniformea 
Genoa Cricket & Football Club klub britainiarra zen eta Ingalaterrako futbol selekzio nazionalaren uniformea izan zuen sorreran. 1899an kolore zuri-urdinak hartu zituen, Genoa portu hiria zela irudikatuz. 1901 urtean hartu zituen kolore gorri eta urdin klasikoak.

 Palmaresa 
 Italian: 10 
 Italiako futbol liga (9): 1898, 1899, 1900, 1902, 1903, 1904, 1914–15, 1922–23, 1923–24
 Italiako futbol kopa (1): 1937
 Nazioartean: 2 
 Alpeetako Kopa (2): 1962, 1964.

 Ikus, gainera 
 Italiako futbol taldeen zerrenda

 Kanpo estekak 

  Webgune ofiziala

Kategoria:Genoa CFC